

„Enciclopedia 'România 1918. Oameni, momente și imagini' este dedicată miilor de românce și de români, femei, bărbați și copii, profesori și preoți, avocați și inventatori, țărănci și prințese, soldați și generali, oameni simpli sau erudiți inventatori care s-au sacrificat pentru ca România să fie cea întreagă de astăzi.

Veți afla în această Enciclopedie poveștile unor oameni ce nu apar în manualele din care învățăm la școală, dar sunt mult mai prețioși prin caracterul lor decât mulți dintre cei ce au notorietate.” Prof. Radu Jugureanu , coordonatorul proiectului



„Sunt profesor de istorie și întotdeauna le povestesc elevilor mei, atunci când ajungem la acest capitol, că anul 1918 este un an miraculos. Început în cele mai grele condiții, cu mai mult de jumătate de țară sub ocupația inamicului, anul 1918 s-a încheiat cu o Românie învingătoare, întregită prin voința românilor din teritoriile aflate până atunci sub stăpânire străină. O Românie în care totul trebuia reconstruit, dar care își vedea pe deplin îndeplinite năzuințele naționale. Am încercat să redau această credință în paginile Enciclopediei.” Magda Stan , profesor de istorie, creatoarea scenariului prezentei Enciclopedii



„Răsfoind filele acestui document am conștientizat mai mult decât oricând faptul că istoria neamului meu se racordează la un șir de fapte importante, că ”parohia” mea spirituală mă legitimează și mă ancorează temeinic într-un spațiu și un timp remarcabil - într-o țară cu o istorie puternică, într-un popor real și într-o familie vrednică de neuitare. Cuvine-se cu adevărat să fim locuiți în adâncul firii noastre de emoție, iar din cronica acelor momente de răscruce să facem diferența specifică dintre povești individuale și experiența unei deveniri - să trecem de la contemplarea pasivă a unor legende, la desăvârșirea monumentului recunoștinței noastre.” Dr. Simona Tănăsescu, Consiliul Științific